**Istraživački institut za bliskoistočne medije** (engl. , akr. **MEMRI**) je proizraelska propagandna organizacija sa sjedištem u Sjedinjenim Državama. Utemeljena je u Washingtonu 1998. godine, od strane američko-izraelske neokonzervativne aktivistkinje Meyrav Wurmser i pukovnika Jigala Karmona, bivšeg izraelskog vojnog obavještajca odnosno savjetnika premijera Jicaka Šamira i Jicaka Rabina. MEMRI se reklamira kao nevladina i neprofitna organizacija, ili nezavisni institut (s takvim statusom je oslobođen poreza u SAD-u), međutim, analitičari ističu da definitivno ima političku agendu i da je dijelom Hasbare, službene izraelske agencije za odnose s javnošću i propagandu. Kao razlog uspostave MEMRI-ja stručnjaci ističu pojavu arapskih satelitskih TV-kanala, osobito svjetski utjecajne *Al Jazeere*, zbog kojih je Izrael izgubio raniji monopol na vijesti.

Tokom svog 25-godišnjeg postojanja, MEMRI se specijalizirao za distribuciju selektivnih i dekontekstualiziranih izjava iz arapskih i drugih bliskoistočnih medija, s ciljem etiketiranja kritičara izraelske politike "vjerskim fanaticima" ili "antisemitima". MEMRI-jevi manipulativni prijevodi raspačavani su američkim kongresmenima i drugim političarima, univerzitetima i medijima. Kao druge MEMRI-jeve aktivnosti navode se beskompromisno podilaženje izraelskoj politici, prikazivanje islama u vrlo negativnom svjetlu, suprostavljanje izraelsko-palestinskoj mirovnoj inicijativi, te sistematski pritisak na razne medije i javne ličnosti da osude palestinski "terorizam" i podrže izraelske "mirovne napore". Navedene djelatnosti pokazale su se kao velik generator neprijateljstva prema arapskim novinarima.

MEMRI-jeve manipulativne aktivnosti bile su predmetom niza skandala i osuda. Neposredno nakon napada u Londonu 2005. godine, MEMRI je objavio snimku s *Al Jazeere* i na arapske izjave Hanija al-Sibaija montirao prijevod o *dar al-harbu*, sugeriravši time da priča o "ratu islamskog i neislamskog svijeta". U stvarnosti, dotični uopće nije spomenuo taj termin, a izrezane su i njegove izjave u kojima osuđuje napad i govori da islam zabranjuje ubijanje civila. Krajem iste godine MEMRI je na sličan način manipulirao s izjavama Jusufa al-Karadavija, na što se oglasio tadašnji londonski gradonačelnik Ken Livingstone i oštro osudio MEMRI zbog iznošenja dezinformacija. Veliku uspješnost MEMRI i izraelska dezinformacijska kampanja ostvarili su između 2005. i 2007. kada su mediji širom svijeta prenosili njihove iskrivljene izjave o "eliminaciji Izraela" i "novom Holokaustu", pripisane iranskom predsjedniku Mahmudu Ahmadinežadu. Na slične probleme upozoravali su Ibrahim Hooper iz Vijeća za američko-islamske odnose (CAIR), kao i akademici iz Muslimanske svjetske lige, Arapske lige i drugih organizacija. Juan Cole, američki profesor bliskoistočnih studija, također kritizira MEMRI zbog vađenja iz konteksta i navodi da je na njihovim stranicama više puta pronalazio naizgled agresivne arapske izjave, međutim, kada bi provjeravao izvornike našao bi na tekstove sasvim oprečna sadržaja, često umjerenog tona i sa zagovaranjem tolerancije.

Početkom 2002. godine Meyrav Wurmser napustila je mjesto izvršne direktorice MEMRI-ja i prešla na bliskoistočni odjel neokonzervativnog Instituta Hudson. Utjecajnim članom MEMRI-ja spominje se i njen muž David koji je za vrijeme predsjedništva Georgea W. Busha bio pomoćnik Johna Boltona i Dicka Cheneyja. Kao grupe za pritisak slične MEMRI-ju navode se još HonestReporting, Palestinian Media Watch (PMW), Give Israel Your United Support (GIYUS) i Britain Israel Communications and Research Centre (BICOM).

Povezano
--------

* Hasbara
* Palestinian Media Watch (PMW)
* HonestReporting

Izvori
------

1. 1 2 3 4 5  () Soules, Marshall (2015). *Media, Persuasion and Propaganda*. Media Topics. Edinburgh: Edinburgh University Press. ISBN 9780748644162. OCLC 898316003.
2. 1 2 3 4 5 6 7 8 9  () Sakr, Naomi (2007). *Arab Television Today*. London; New York: I.B. Tauris. str. 79-80. ISBN 9781845115647. OCLC 474136057.
3. 1 2 3 4 5 6 7 8 9 10 11 12 13 14 15 16  () Bonney, Richard (2008). *False Prophets: The 'clash of Civilizations' and the Global War on Terror*. Past in the Present. Oxford: Peter Lang. str. 104. ISBN 9781906165024. OCLC 212432027.
4. 1 2 3 4 5 6 7 8  () Baker, Mona (2006). *Translation and Conflict: A Narrative Account*. London; New York: Routledge. str. 73-75, 108-109, 114. i 177-178. ISBN 9780415383950. OCLC 61309350.

Vanjske veze
------------

* () Službene stranice MEMRI-ja